ทหารไทยคาดธปท.ตรึงดอกเบี้ยครึ่งปี
ธนาคารทหารไทย คาด ธปท. คงดอกเบี้ยยาวอย่างน้อยอีก ครึ่งปี แนะผู้ประกอบการเตรียมรับมือค่าเงินผันผวน
5 ก.พ. 2562

ธนาคารทหารไทย คาด ธปท. คงดอกเบี้ยยาวอย่างน้อยอีก ครึ่งปี แนะผู้ประกอบการเตรียมรับมือค่าเงินผันผวน
รายงานข่าวจากศูนย์วิจัยธนาคารทหารไทย (TMB Analytics) มองว่าในปี 2562  นี้ ธนาคารแห่งประเทศไทย (ธปท.) จะคงอัตราดอกเบี้ยนโยบายที่ 1.75% ไปอย่างน้อยอีกครึ่งปี แม้อุปสงค์ในประเทศจะขยายตัวได้ดี เพื่อรอประเมินผลทางเศรษฐกิจจากการขึ้นดอกเบี้ยนโยบายในการประชุมครั้งล่าสุดที่ผ่านมา ประกอบกับแรงกดดันจากเงินเฟ้อก็ยังทรงตัวในระดับต่ำจากปัจจัยด้านอุปทานและค่าเงินบาทที่มีโอกาสแข็งค่าต่อเนื่อง
ทั้งนี้ มองว่าถึงแม้อุปสงค์ในประเทศจะเติบโตดีในปีนี้ แต่แรงกดดันจากเงินเฟ้อยังอยู่ในระดับต่ำจากปัจจัยด้านอุปทานเป็นหลัก โดยเฉพาะราคาน้ำมันที่คาดว่าในครึ่งปีแรกจะทรงตัวที่ระดับเพียง 62.5 ดอลลาร์สหรัฐ/บาร์เรล เทียบกับเฉลี่ยที่ 75 ดอลลาร์/บาร์เรล จากช่วงเดียวกันของปีก่อน ส่งผลให้เงินเฟ้อในช่วงครึ่งแรกของปีอาจเฉลี่ยต่ำกว่ากรอบล่างของเป้าหมายเงินเฟ้อ 1% ของ ธปท.
นอกจากนี้ อีกประเด็นที่อาจสร้างแรงกดดันต่อการขึ้นดอกเบี้ยนโยบายของ ธปท. ก็คือเรื่องการแข็งค่าของค่าเงินบาท ที่แข็งค่าจากระดับสูงสุดที่ 33.28 บาท/ดอลลาร์ ในช่วงปลายปีที่แล้ว ล่าสุดเหลือเพียง 31.24 บาท/ดอลลาร์ ถึงแม้ว่าปัจจัยที่กำหนดแนวโน้มค่าเงินบาทในระยะยาวจะเป็นดุลการค้าและรายได้จากนักท่องเที่ยวต่างชาติ
ศูนย์วิจัยธนาคารทหารไทย ระบุว่า คงปฏิเสธไม่ได้ว่าดอกเบี้ยนโยบายก็เป็นปัจจัยที่สามารถกระทบการเคลื่อนไหวของค่าเงินบาทในระยะสั้นได้เช่นกัน โดยเฉพาะอย่างยิ่งในภาวะที่สถานะด้านต่างประเทศของไทยแข็งแกร่ง โดยมีบัญชีเดินสะพัดสุทธิเกินดุลรวมกว่า 3.77 หมื่นล้านดอลลาร์ ในปี 2018 อีกทั้งเงินทุนสำรองระหว่างประเทศก็อยู่ในระดับสูงถึง 2 แสนล้านดอลลาร์ หรือประมาณ 10 เดือนของมูลค่าการ นำเข้า ดอกเบี้ยนโยบายที่สูงขึ้นอาจ ดึงดูดเงินทุนจากต่างประเทศเข้าตลาดการเงินไทยกดดันให้เงินบาทแข็งค่า ขึ้นได้
อย่างไรก็ตาม  ไม่ว่า ธปท.จะปรับขึ้นอัตราดอกเบี้ยนโยบายหรือไม่ ความผันผวนของค่าเงินบาทในปีนี้ก็คาดว่า จะเพิ่มขึ้น ทั้งจากประเด็นสงครามทาง การค้าที่จะกระทบดุลการค้าและความสามารถในการใช้จ่ายของนักท่องเที่ยวต่างชาติ และการเคลื่อนย้ายเงินทุน ต่างประเทศที่อาจเกิดการเปลี่ยนแปลงอย่างรวดเร็ว ดังนั้นผู้ประกอบการควรป้องกันความเสี่ยงค่าเงินด้วย